કેપ્ટન હેરી કેનના નેતૃત્વમાં ઈંગ્લેન્ડની ટીમ પણ પોતાના શાનદાર પ્રદર્શનને કારણે સેમિફાઇનલમાં પ્રવેશી ચૂકી છે. ગ્રૂપ-જીમાં તેને બેલ્જિયમ સામે પોતાના અંતિમ લીગ મુકાબલામાં હારનો સામનો કરવો પડ્યો હતો, પરંતુ એ પહેલાં ઈંગ્લેન્ડે પોતાની બંને મેચ જીતી લઈને નોકઆઉટમાં સ્થાન મેળવ્યું હતું. જોકે પ્રી-ક્વાર્ટર ફાઇનલમાં તેને મજબૂત કોલંબિયાના પડકારનો સામનો કરવો પડ્યો હતો, પરંતુ ગેરેથ સાઉથગેટની આ યુવા ટીમે પેનલ્ટી શૂટઆઉટમાં જીત હાંસલ કરી. એ મેચમાં ઈંગ્લેન્ડના ગોલકીપર પિકફોર્ડે જબરદસ્ત બચાવ કરીને ટીમની જીતમાં મહત્ત્વપૂર્ણ ભૂમિકા ભજવી. ક્વાર્ટર ફાઇનલમાં ઈંગ્લેન્ડે ૨-૦થી જીત હાંસલ કરી અને અંતિમ ચારમાં પ્રવેશ મેળવ્યો. આ ટીમે વર્તમાન વિશ્વકપમાં સેટ પીસેસથી વધુ ગોલ કર્યા છે. સૌથી વધુ છ ગોલ કરી ચૂકેલો ઈંગ્લેન્ડનો કેપ્ટન હેરી કેન ગોલ્ડ બૂટની રેસમાં સૌથી આગળ છે.